《客有题问政丹房云长松露鹤巢古树穴苍鼠喜而作为五言 其三》
明代·唐桂芳

问政苦不远，祗在东南郊。当年贤太守，询俗留衡茅。

土融迸稚笋，露冷县危梢。凡禽不敢宿，往往双鹤巢。

我翁勒雄文，每读泗涕交。何时坐琳馆，清响闻琅璈。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。